‘สุมาลี’ดอดถือหุ้นไทยพร็อพฯเฉียด100ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “สุมาลี อ่องจริต” ดอดถือหุ้นไทยพร็อพเพอร์ตี้เฉียด 10% เจ้าตัวระบุถือลงทุนส่วนตัวไม่มีเอี่ยวรายใหญ่
นางสุมาลี อ่องจริต นักลงทุนและที่ปรึกษาการลงทุน รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 6 มิ.ย.ที่ผ่านมา ได้มาหุ้นบริษัท ไทย พร็อพเพอร์ตี้ (TPROP) จำนวน 232 ล้านหุ้น คิดเป็น 9.86% ของทุนชำระแล้ว ราคาได้มาหุ้นละ 0.40 บาท คิดเป็นเงินรวม 92.8 ล้านบาท โดยเป็นการซื้อโดยตรงกับนายสมบัติ บวรสมบัติ ผู้ถือหุ้นเดิม TPROP
นางสุมาลี กล่าวว่า เหตุผลของการซื้อหุ้นตัวนี้เนื่องจากหวังว่าหุ้นจะกลับเข้ามาซื้อขายในตลาดหลักทรัพย์อีกครั้ง หลังจากที่บริษัทได้ดำเนินการแก้ไขคุณสมบัติหลายเรื่อง และมีการเปลี่ยนแปลงที่ดีขึ้น
“ที่ซื้อหุ้นตัวนี้เพราะคาดหวังว่าหุ้นจะกลับมาซื้อขาย ขณะที่หุ้นอสังหาริมทรัพย์ตัวอื่นๆ ราคาขึ้นไปสูง จึงไม่สนใจลงทุน”
สำหรับหุ้น TPROP นางสุมาลียืนยันว่าเป็นการถือลงทุนส่วนตัว ไม่ได้ถือหุ้นแทนใคร และไม่ได้เป็นตัวแทนใคร เพราะมีการลงทุนส่วนตัวด้วย นอกเหนือจากการเป็นตัวแทนถือหุ้นให้กองทุนต่างชาติ เข้าไปเป็นกรรมการหลายบริษัทในตลาดหลักทรัพย์แล้ว
แหล่งข่าวจากนักลงทุนเปิดเผยว่า หุ้น TPROP ที่นางสุมาลีถืออยู่ คาดว่าได้มาจากการนำหุ้นมาค้ำประกันเงินกู้ 
สำหรับนางสุมาลี อดีตเป็นวานิชธนกรบริษัทเงินทุนหลักทรัพย์แห่งหนึ่ง ปัจจุบันเป็นที่ปรึกษาการเงินปรับโครงสร้างหนี้ให้กับหลายบริษัท รวมทั้งเป็นกรรมการอยู่ในบริษัท โรงพิมพ์ตะวันออก (EPCO) 
ขณะเดียวกันก็ผันตัวเองมาเป็นนักลงทุนรายใหญ่ ก่อนหน้านี้เข้าลงทุนหุ้นไทยพัฒนาโรงงานอุตสาหกรรม (TFD) และขายออก จนกระทั่งเข้ามาถือหุ้น TPROP ด้วยสัดส่วนที่มากเกือบ 10% ซึ่งนางสุมาลียืนยันว่าจะไม่ขายหุ้นวันแรกที่หุ้นกลับเข้ามาซื้อขายในตลาดหลักทรัพย์อีกครั้ง